Scimon Vignozo

Scimon Vignozo, armiraggio zeneize, cappo da spediçion che do 1346 a riconqustò l'izoa de Scio a-o Comun de Zena.

 Vitta 
Into corso de lotte secolæ e sangoinente che scciancavan o Comun de Zena, un strœuppo d'estrinseghi o s'ea aniao do 1331 in Roccabruña e Monnego, castelli di Grimadi, in liga co-i quæ començon into 1345 a alestî un ezerçito de 10.000 ommi e 'na flotta de 30 galee. A tâ avizo, o duxe Zane da Morta o nominò incontinente quattro ofiçiæ che provedessan a-a difeiza da çitæ: Zane Tarigo, Domennego Gaibado, Pasquâ de Fornao, e Tomaxo Morando de Levanto. Trovandose o tezóo pubbrico vœuo, o Conseggio o deliberò de fâ armâ a speize di privæ 25 e ciu galee: o Comun o se saiæ obrigao a compensâ a-i armatoî tutte e speize e i danni eventoæ, ófrindo in segurtæ o produto de l'apâto de varri daççi de l'amontâ de lie 20,000, co-o patto adiçionâ che i armatoî, pe scin che no foisan do tutto ressarçii, gh'æsan à restâ into possesso de tutte e eventuæ conquiste da fâse into corso da guæra.

Averto o concorso, se prezentò quarantequattro probi viri, sette nobbili e trentesette popolen, che se deciaron pronti a armâ 'na galea ciaschedun; ma quande i quattro proveditoî domandon che i armatoî depoxitessan lie 400 ciaschedun, pe segurtæ d'adempimento da parte so, chinze di quarantequattro s'aretion. I restanti vintinœuve armon atretante galee, i 19 zenâ 1346, e un de lô o fu nominao armiraggio, o valente popolan Scimon Vignozo.

I 22 do mæximo meize, o Duxe o ghe porze' con gran solenitæ o gonfao da çitæ in ciaçça San Loenço, e trei meixi doppo (i 24 d'arvî) o Vignozo o sarpò a-a testa de 'n ezerçito de 6000 ommi. I estrinseghi in Monnego, preixi a-a cheita, fuzin a Marseggia; e intræ ciu tardi a-o serviççio da França inta guæra contra i Ingreixi, i ciu tanti trovon a morte inta bataggia de Crécy.

Scacciao i rebelli sença corpo fei, o Vignozo o tornò a Zena, o dette e nœuve di avegnimenti, e o partì torna i 3 de mazzo pe proteze e colonnie zeneixi in Crimea ascidiæ da-i Mongoli (da quell'asciddio saiæ partio a pedemmia de pæsta bubonnega che 'nto gio de quarche pochi anni a l'aviæ amezao a popolaçion de l'Œüropa intrega). 

Stradda faxendo, o mandò a goasto Tæraxiña e Trajetto sogette a-o conte Nichiozo Gaitan de Fondi, nemigo da Repubbrica, e o misse poiia a-a regiña de Nappoli inta so capitâ. I 8 de zugno o preize tæra into porto de Neigroponte, dond'o s'imbatte' inte vintisêi galee Veneçiañe e Rodeize, comandæ da-o Derfin de Vienna Umberto II, ch'ean in sce-e mosse de tentâ a conquista de Scîo.

O Vignozo, apeña informao do sto disegno, o protestò: l'izoa, a-o pâo de Fœugge, a l'ea propietæ zeneize, za stæta possedimento da famiggia Zacaja, e a l'ea vegnua into poei di Greghi soo che pe 'n vî tradimento; l'ea quindi so l'impreiza, e l'œuvia da vendetta. Indærno l'Umberto o l'inviò a unîse a lê, ofrindoghe un donativo annoâ de 10.000 monæe d'óo, e promettendo pe-i atri armatoî 30.000 fiorin d'óo in contanti e de gioie. Ghe ruppe i sœunni o pensceo che l'izoa a poese finî inte moen a-i Veneçien, e o lasciò o porto in coint'e sprescia velezando drito pe Scio, dond'o de' fondo i 15 de zugno. L'aiva preceduo træ so galee, incaregæ de dâ avizo a-o Kybos do dizegno de l'Umberto e d'ófrîghe l'agiutto da flotta zeneize, a patto ch'o l'inarboese insci-ô castello a bandea de Zena e o pigesse con lê dozze ò chinze Zeneixi comme clienti: chè se mai tâ cosa a despiaxesse a l'impiàixe Anna de Constantinoppoli, se sæ trovao o moddo d'asccianâ ogni dificortæ. O Kybos e i primati de Scio acugettan l'oferta con scrignamenti: « che liatri no g'aivan de bezœugno d'agiutto, e ch'ean boin a tegnî a segno sciña çento galee zeneixi ò atre che foisan ». — A-a quæ risposta fu da pœu conforme l'acugença fæta a-o Scimon, a quæ flotta a fu riçevua co-o crio « dabasso i Zeneixi », acompagnao da 'na gragnoâ de frecce, giavelotti e sasci. Inagrio da tant'agrecco, o Scimon o zuò de no partîse che doppo avei assogettao l'izoa intrega.

O l'undeman 16 zugno, de venardì, o començò subbito a investî a capitâ da-a parte de tæra e de mâ; e doppo longa e incagnia lotta, inta quæ fu fejo 500 assalitoî, l'ostinaçion di Zeneixi a sforçò a çittæ ancon primma che foise tramontao o sô. Inti giorni sucescivi i Zeneixi ocupon tutta a contrâ do mastiço e sêi castelli vexin, tra i quæ Cardamile, Valisso e o Petio. O giorno 21 o Kybos o l'ea za reduto a-a sola Acroppoli de Scio, inta quæ o s'ea trincerao. O Vignozo o gh'ísò promê un'âta miagia munia de tore e scaagoæti, e o serò l'intrata do porto scin a-a gexa de San Scilidoo co-ina cheña longa 1800 braççe. O Kybos o sostègne o brocco pe trei meixi; ma a-a fin fæta a famme a-o costrense a rendise. A capitolaçion a fu firmâ i 12 settembre, inta gexa de San Nichiozo, da-o Vignozo, da-i atri cappi da flotta e da-o Constantin de Scio, procuao do Kybos.

O quæ urtimo, intento ançitutto a provedde a-i interesci so e di proscimi conzonti, o zuò fedeltæ e obediença a-a Repubbrica, e o l'ebbe in cangio amnistia piña pe-i fæti do 1329, a çiteinança zeneize sotta o nomme de « Zane Çibbo », a conferma di so ben e di privileggi concèscighe da l'impiao, e l'inmunitæ da tutte e tasce dirette pe lê mæximo, so fræ Costa e so nevo Michê Coreize. Otr'a ço, ghe sæ stæto pagao into corso de trei anni 7.000 pèrpei in trei versamenti; e o monestê de Santa Maja presso a tore Siçillia, soggetto a-o patronægo do Çibbo, o l'aviæ conservao e so intræ.

Pigiao possesso do castello, o Scimon o promisse de difende l'izoa contra l'imperatô; i abitanti, d'aoa inanti, rezui da 'n poistæ zeneize e segondo e lezze da Repubbrica, saieivan stæti segui de so persoñe e di so avei, e avieivan exerçitao liberamente o so curto religiozo; i nobbili avieivan continoao a gódî di so privileggi e crizobolli.

Quant'a-e caze destinæ inta çitæ a abitaçion do poistæ e do so seguito, se vegniæ a 'n amigheive acordio, segge pigiandoe a pixon, segge acatandoe, avanti o 1° mazzo 1347. De caze into castello se n'ocupò subbito 200, pe poeighe alugâ un suffixente presciddio.

Mite verso i vinti, o Vignozo o mantegniva tra i so 'na discipriña færea; e i Scioti ebban ben fito ócaxon d'aprexâ l'inezorabbile rigô co-o quæ o l'atendeiva a fâ rispettâ a so propietæ e a protezili contra ogni soverciaja. Avendo lê proibio a-i so, sotta peña de frusta, de intrâ inti orti e vigne, ghe fu un giorno denonçiao comme transgressô do divieto o proppio figgio Françesco. Zeneixi e Scioti invocon a so cremença, aligando a zoeneçça de l'ófensô. In van: gh'importava de ciu, o rispoze, a giustiççia do capitagno che no a tenieça do poæ; e o l'ordinò che o zoenetto, çento o collo de l'uga aróbâ, o foise frustao in pubbrico. Ni pago de tâ ezempio d'aosteritæ romaña, o Scimon o lasciò ciu tardi a-i Scioti un legato de 500 ducati da erogâse in dœutte de povie fantiñe, voendo che zovessan in quarche moddo a compensâ o danno da lê pi aventua fæto a-i izoen.
Lasciao un presciddio into castello, i 16 de settembre o Scimon o misse a-a veja pe Fœugge Vege, dond'o dette fondo a seja do 17. Respinta l'intimaçion da reiza da-i abitanti, luxingæ da-a spiança de êse liberæ da 'n corpo de Turchi chi s'avexinava, i Zeneixi co-a sollita pronteçça dettan l'assâto subbito l'undeman, ruppan e miage e espugnon o castello doppo quattr'ôe de lotta. De chì mossan pe Fœugge Nœuve, rescidença do Lion Petronas de Ninfeo, scin da-o 1336 lœugotenente impriâ de doe çittæ. Aversao da-a popolaçion, ghe zovò poco i so merçenai Turchi; e o dove' rendise i 20 settembre. A capitolaçion a fava a-i abitanti e mæxime condiçioin proposte a-i Scioti e a disponeiva, inte 'n articcolo adiçionâ, che nisciun membro di antighe dinastie di Zacaje e di Catannei poese possêdighe di ben ni ócupâ de carreghe pubbriche.

Lasciao Zane Çibbo, l'ex-goernao de Scio, inte Fœugge Vege comme comandante zeneize, o Vignozo o l'ea aprœuv'a inçâ a conquista de Tenedo e Lesbo, ma l'impreiza a ghe fu astalâ da l'ópoxiçion de so ciusme, e da l'avizo che Scio a l'ea minaciâ da 'na squadriggia imperiâ conduta da-o Facciolati. Lê o g'acorse: o sbaraggiò i Greghi, no sença perdia, e ordinao ancon quarche dispoxiçioin pe-a segueçça de conquiste, o tornò i 9 novembre a Zena, donde-o poppolo radunao insci-ô mœu o l'acugette tutto sciallante.

E casce pubbriche essendo delongo vœue, o Governo o no poe' sodisfâ a l'obrigo assontose de rimborsâ a-o Vignozo e a-i so socci e speize de l'armamento, ch'amontavan a lie 203.000. Pe sciortî da-a geña, s'adivègne finarmente i 26 frevâ 1347 a 'n compromisso do tenô seguente: a Repubbrica a l'aviæ o dominnio eminente de Scio e de Fœugge, co-a giurisdiçion suprema çivî e criminâ da exerçitâse mediante poistæ e castelen, o drito de prescidiâ i castelli e l'obrigo d'assumme a difeiza militâ de nœuve conquiste. 

A-i vintinœuve armatoî (Mahonenses, ecco a primma comparsa do nomme Mahoña) saiæ spettao o dominnio uttile, sorvetutto a scœussa de imposte dirette e indirette, e o monopollio do mastiçe. A so carrego saieivan e eventuæ speize de guæra.

A Repubbrica a l'aviæ estinto entro vint'anni o debbito de lie 203.000, riaquistando co-o fæto do rimborso o dominnio uttile. S'a l'avesse lasciao passâ o terme prefisso, a l'aviæ conservao soo che-o dominnio eminente. Da-o canto so i Mahoneixi avieivan continoao a scœuve o produto de gabelle zeneixi avue in pegno into 1346.

A convençion a sæ stæta vallida soo duando in Zena o Goerno da parte popolâ; se-a çittæ a l'avesse muao stato, i socci saieivan soluti da ogni vincolo de sogeçion. 

Coscì Scio a passò in possesso da Mahoña, dita vegia pe distinguila da-a nœuva che se constituì ciu tardi. A Repubbrica a ghe mandò un poistæ e zuxe, e o Vignozo mæximo o se gh'instalò, amenestrando e intræ e distriboindoe tra i socci. Ma a-i Greghi no g'anava guæi a sangue o pensceo de rassegnâse a-i fæti compii, e tosto vègne in Zena di ambascioei de l'impiao co-a miscion de rivendicâ l'izoa. A Repubbrica a ricorse a di sciverti, tiando fœua che l'ea veo che-a conquista a no l'ea troppo legittima, ma no se poeiva manco dâ carrego a-o Governo do mâ fæto da di privæ, ni l'ea cosa faççile a quello ponto levâ l'izoa a-i Mahoneixi, e che sæ stæto quindi savio conseggio che l'imperatô o desse tempo a-o tempo, aspetando un momento ciu oportun.

Aspresciæ da l'imperatô de fissâ un terme precizo, i goernanti zeneixi propozan de lasciâ a Mahoña un dexennio in possesso de Scio, con l'obrigo de pagâ into fratempo a l'imperatô un tributo annoâ de 22.000 scui, d'inærboâ insci-ô castello a bandea impriâ, d'aregordâ l'impiao comme sovran inte l'oraçion domenegâ, e d'açetâ un goernao da lê nominao. L'imperatô o l'aderì a queste proposte, ma o s'avidde ben fito ch'ean stæte fæte pe tegnîlo a partio e che nisciun pensava insci-ô serrio a mantegnîle. Aloa o l'intrò in pratiche segrete co-o Çibbo goernao de Fœugge Vege, e o l'ariescì a subornâlo: questi, uniose a-o sempre inrequieto Lion Kalotete, o passò co-in ezerçito in Scio e o ghe desccegò a bandea da rebellion. O Vignozo e o debbole presciddio se sostegnivan a stento, e ean za missi a-e streite quande i sarvò o Dria Petrila, ch'o zonse in bon ponto con doe galee e o ruppe i Greghi, constrenzendoi a sgombrâ l'izoa. O Çibbo, essendo o Kalotete cheito into combattimento, o tornò a-e Fœugge Vege, donde o l'assonse o governo a nomme de l'impiao.
Apeña sciortia da questo peigo, Scio a fu ingugeita inta guæra che in quello ponto scciupò tra Zena e Veneççia. Trenteçinque galee veneçiañe assalin, do settembre 1350, quattorze triremme zeneize capitanæ da-o popolâ Nichiozo de Mainêi, afondandone dexe. I atre quattro se ricoveron into porto de Scio, donde o Vignozo, non che perdise d'annimo, o-e unì a atre quattro armæ da lê e o n'afiò o comando a-o Feipo D'Oia. Questo o sarpò i 10 ottobre, o preize vinti nave vennete, o l'espugnò o castello de Caristo, o de' o goasto a l'izoa de Ceo, e o tornò a Scîo carrego de botin, con vintitrei nobbili veneçien prexonê, e co-e ciave de Neigroponte, che quello vigiacco do boæo Tomaxo Odaio o g'aiva consegnao sciu sempriçe intimaçion e che fun da pœu sospeize comme trofei sorvi a-a porta do castello de Scio. Veneççia, covioza de vendetta, a mandò fito in'atra flotta, chi aproò a l'izoa e a condusse benben de Scioti prexoin a Neigroponte. Fu solo che 'nto 1351, che o conflito tra Veneççia e a Mahoña o fu composto, graççie a-i sforsci di ambascioei zeneixi Oberto Gattiluxo e Raffo Erminnio.

Doppo o 1350 no s'ha ciu notiççie do Vignozo.

 Bibliografia 


Categorîa:Biografìe
Categoria:Stöia
Categorîa:Çitén da Repùbrica de Zêna